
[bookmark: _Hlk66276817]U skladu sa članom 1. stav (2) Pravilnika o uslovima i postupku raspodjele finansijskih sredstava iz Budžeta Grada Tuzle sa pozicije „Transfer neprofitnim organizacijama – DVD-a na području grada Tuzla“ broj: 02/11-A-13493-2026 od 1.9.2026. godine, Pomoćnik gradonačelnika za Službu civilne zaštite Grada Tuzle, donosi

PROGRAM
utroška sredstava iz Budžeta Grada Tuzle za 2026. godinu
sa pozicije „Transfer neprofitnim organizacijama – DVD-a na području grada Tuzla“


1. UVOD 
U Budžetu Grada Tuzle za period od 1.1. do 31.12.2026. godine („Službeni glasnik Grada Tuzle“, broj: 16/25 i 6/26) u okviru Službe civilne zaštite namjenski su planirana finansijska sredstva na poziciji broj 1201/614311/35 „Transfer neprofitnim organizacijama – DVD-a na području grada Tuzla“ u iznosu od 40.000,00 KM. Ovim Programom definiše se način utroška sredstava sa navedene budžetske pozicije. 

2. PRAVNI OKVIR ZA PROVOĐENJE PROGRAMA
· Budžet Grada Tuzle za period od 1.1.do 31.12.2026. godine („Službeni glasnik Grada Tuzle“, broj: 16/25 i 6/26)
· Odluka o izvršavanju Budžeta Grada Tuzle za 2026. godinu („Službeni glasnik Grada Tuzle“, broj: 16/25 i 6/26)
· Pravilnik o uslovima i postupku raspodjele finansijskih sredstava iz Budžeta Grada Tuzle sa pozicije „Transfer neprofitnim organizacijama – DVD-a na području grada Tuzla“ („Službeni glasnik Grada Tuzla“, broj: 02/11-A-13493-2026 od 1.9.2026. godine.

3. CILJ PROGRAMA 
Dodjela sredstava sa pozicije „Transfer neprofitnim organizacijama – DVD-a na području grada Tuzla“ ima za cilj pružanje pomoći dobrovoljnim vatrogasnim društvima osnovanim na području grada Tuzle, za finansiranje poslova iz njihove nadležnosti od značaja za zaštitu od požara i vatrogastvo utvrđenih Pravilnikom o uslovima i postupku raspodjele finansijskih sredstava iz Budžeta Grada Tuzle sa pozicije „Transfer neprofitnim organizacijama – DVD-a na području grada Tuzla“ broj: 02/11-A-13493-2026 od 1.9.2026. godine.

4. NAMJENA SREDSTAVA ZA DODJELU
[bookmark: _Hlk69387671]Sredstva sa pozicije „Transfer neprofitnim organizacijama – DVD-a na području grada Tuzla“ dodjeljuju se dobrovoljnim vatrogasnim društvima za finansiranje administrativnih i režijskih troškova, troškova za realizaciju programskih aktivnosti koje su vezane za redovnu djelatnost dobrovoljnog vatrogasnog društva i drugih troškova nastalih u toku tekuće godine.
Pod administrativnim troškovima podrazumijevaju se: trošak zakupa poslovne prostorije ili objekta, trošak osiguranja poslovne prostorije ili objekta, trošak osiguranja članova dobrovoljnog vatrogasnog društva i slično.
Pod režijskim troškovima podrazumijevaju se: troškovi na ime ispostavljenih računa za utrošenu električnu energiju, vodu, grijanje, smeće, internet, kablovsku televiziju i slično.
Pod troškovima realizacije programskih aktivnosti podrazumijevaju se: troškovi nabavke sitne opreme i materijala za realizaciju aktivnosti, troškovi obroka (hrana i piće), troškovi štampanja materijala promotivnog ili edukativnog sadržaja i slično.
Pod ostalim troškovima podrazumijevaju se: tekuće održavanje objekta, troškovi registracije vozila, troškovi goriva, troškovi nabavke sitne opreme i materijala za obavljanje redovne djelatnosti, troškovi nabavke usluga izrade završnih ili drugih izvještaja vezanih za obavljanje redovne djelatnosti, troškovi sistematskog pregleda dobrovoljnih vatrogasaca i slično.

5. USLOVI ZA OSTVARIVANJE PRAVA NA DODJELU SREDSTAVA 
Pravo na dodjelu sredstava mogu ostvariti dobrovoljna vatrogasna društva koja dostave prijave po Javnom pozivu (u daljem tekstu: aplikanti) i koja ispunjavaju opće i posebne uslove.
Opći uslovi: 
a) da su osnovani i registrovani u skladu sa važećim zakonskim propisima u Bosni i Hercegovini,
b) da imaju registrovano sjedište na području grada Tuzle,
c) da svoje aktivnosti realizuju na području grada Tuzle.
Posebni uslovi: 
a) da imaju formiranu dobrovoljnu vatrogasnu jedinicu, 
b) da imaju tehničku opremu i sredstva za rad, uključujući zajedničku i ličnu zaštitnu opremu za rad dobrovoljne vatrogasne jedinice,
c) da su uredno opravdali ranije dodijeljena budžetska sredstva, osim ako je riječ o prvoj prijavi.

6. NADLEŽNA SLUŽBA ZA PROVOĐENJE PROGRAMA
Za provođenje ovog Programa i nadzor nad namjenskim korištenjem dodijeljenih sredstava nadležna je Služba civilne zaštite. 

7. PROVOĐENJE PROGRAMA
Sredstva čiji način utroška se definiše ovim Programom su grant sredstva i dodjeljuju se putem javnog poziva. Javni poziv se objavljuje na zvaničnoj internet stranici Grada Tuzle (grad.tuzla.ba) i ostaje otvoren 15 dana od dana objavljivanja. Prijave na javni poziv se podnose na Prijavnom obrascu koji je sastavni dio ovog Programa i nalazi se u prilogu i može se preuzeti na zvaničnoj internet stranici Grada Tuzle (grad.tuzla.ba).
Postupak po Javnom pozivu provodi tročlana Komisija za ocjenjivanje i odabir aplikacija (u daljem tekstu: Komisija) koju rješenjem imenuje Pomoćnik gradonačelnika za Službu civilne zaštite, iz reda uposlenika Službe. 
Komisija utvrđuje blagovremenost i potpunost aplikacije te ispunjavanje općih i posebnih uslova iz tačke 5. ovog Programa, i ocjenjuje istu u skladu sa kriterijima utvrđenim u Pravilniku o uslovima i postupku raspodjele finansijskih sredstava iz Budžeta Grada Tuzle sa pozicije „Transfer neprofitnim organizacijama – DVD-a na području grada Tuzla“ broj: 02/11-A-13493-2026 od 1.9.2026. godine i Obrascu za ocjenu prijave koji je sastavni dio ovog Programa i nalazi se u prilogu i može se preuzeti na zvaničnoj internet stranici Grada Tuzle (grad.tuzla.ba).

Komisija dodjeljuje usaglašene bodove u rasponu od 1 do 3 za svaki od kriterija pojedinačno, na sljedeći način: 1 bod – odgovarajuće; 2 boda – dobro; 3 boda –veoma dobro. Ukupan broj bodova za prijavu predstavlja zbir svih bodova dodijeljenih u Obrascu za ocjenu prijave. Maksimalni broj bodova koji se mogu dodijeliti je 9, a minimalni broj bodova je 3.
Maksimalni iznos sredstava za dodjelu po jednoj aplikaciji je 20.000,00 KM. 
Raspoloživi iznos sredstava rasporedit će se proporcionalno ostvarenom broju bodova svakog aplikanta u odnosu na ukupan broj ostvarenih bodova svih aplikanata.
Po okončanju postupka ocjenjivanja Komisija dostavlja Pomoćniku gradonačelnika za Službu civilne zaštite zapisnik o radu i Listu o odabiru aplikacija sa brojem bodova i predloženim iznosom finansijskih sredstava za dodjelu. Lista o odabiru aplikacija, koja treba sadržavati i aplikante koji nisu ispunili uslove javnog poziva sa naznakom koji uslov nije ispunjen, bit će objavljena na službenoj internet stranici Grada Tuzle (grad.tuzla.ba).
Nezadovoljni aplikanti mogu podnijeti prigovor u roku od sedam (7) dana od dana objave Liste o odabiru aplikacija na službenoj intenet stranici Grada Tuzle. Prigovor se podnosi u pismenoj formi, uz jasno obrazloženje o razlozima podnošenja. Podnesene prigovore razmatra i o istim odlučuje Drugostepena komisija koju imenuje Pomoćnik gradonačelnika za Službu civilne zaštite, iz reda uposlenika Gradske uprave Tuzle. O podnesenom prigovoru Drugostepena komisije odlučuje u formi obavještenja koje se dostavlja podnosiocu prigovora. Po okončanju postupka po prigovorima, Drugostepena komisija sačinjava Konačnu listu o odabiru aplikacija sa predloženim iznosom finansijskih sredstava za dodjelu i zapisnik o radu Drugostepene komisije. Konačna lista o odabiru aplikacija objavljuje se na službenoj internet stranici Grada Tuzle. 
[bookmark: _GoBack]Na osnovu Konačne liste o odabiru aplikacija, Pomoćnik gradonačelnika za Službu civilne zaštite donosi Program raspodjele sredstava sa namjenske budžetske pozicije “Transfer neprofitnim organizacijama – DVD-a na području grada Tuzla”. Nakon donošenja Programa raspodjele, Pomoćnik gradonačelnika za Službu civilne zaštite sa odabranim aplikantima zaključuje ugovore o dodjeli sredstava, u kojima će biti definisana međusobna prava i obaveze u pogledu načina njihovog korištenja.

8. KONTROLA UTROŠKA SREDSTAVA
Kontrolu namjenskog utroška dodijeljenih sredstava vršit će komisija za praćenje namjenskog utroška koju imenuje Pomoćnik gradonačelnika za Službu civilne zaštite a na osnovu narativnih i finansijskih izvještaja dostavljenih od strane korisnika sredstava. Narativni i finansijski izvještaj korisnici sredstava dostavljaju na propisanim obrascima (Obrazac za narativni izvještaj i Obrazac za finansijski izvještaj), koji su sastavni dio ovog Programa i nalaze se u prilogu, i mogu se preuzeti na službenoj internet stranici Grada Tuzle (grad.tuzla.ba).   

9. STUPANJE NA SNAGU
Ovaj Program stupa na snagu danom donošenja i bit će objavljen na zvaničnoj internet stranici Grada Tuzle. 

                                                                                                       Pomoćnik gradonačelnika
                                                                                                         za Službu civilne zaštite


                                                                                                  mr. sc. Mirela Uljić, dipl.ing.arh.

